Bhante **Henepola Gunaratana** (7. joulukuuta 1927) on srilankalainen theravadabuddhalainen munkki.

Varhainen elämä
---------------

Henepola Gunaratana syntyi Sri Lankalla pienessä Henepolan kylässä vuonna 1927. Hänen syntymänimensä oli Ekanayaka Mudiyanselage Ukkubanda. Hänet vihittiin munkiksi 12-vuotiaana temppelissä Malandeniyan kylässä Kurunegalan piirikunnassa, jossa hänen opettajansa oli kunnianarvoisa Kiribatkumbure Sonuttara Mahathera. Hän sai korkeamman munkkivihkimyksen Kandyssa 20-vuotiaana vuonna 1947. Opintonsa hän suoritti Vidyalankara Collegessa ja Buddhist Missionary Collegessa, Colombossa.

Lähetystyöntekijänä
-------------------

Valmistuttuaan opinnoistaan hän lähti Maha Bodhi Societyn lähetystyöntekijänä Intiaan. Hän teki lähetystyötä pääasiassa dalitien parissa Sanchissa, Delhissä ja Bombayssä. Hän oli kymmenen vuoden ajan lähetystyössä Malesiassa, jossa hän toimi uskonnollisena neuvonantajana Sasana Abhivurdhiwardhana Society, Buddhist Missionary Society ja Buddhist Youth Federation -järjestöissä. Hän toimi myös Buddhist Institute of Kuala Lumpurin rehtorina.

Yhdysvalloissa
--------------

Gunaratana saapui Yhdysvaltoihin vuonna 1968 Sasana Sevaka Societyn kutsumana toimiakseen Buddhist Vihara Society of Washington, D.C. -järjestön pääsihteerinä. Hänet valittiin myöhemmin järjestön puheenjohtajaksi. Toimiessaan Viharassa hän järjesti meditaatioretriittejä ja opetti kursseja buddhalaisuudesta.

Hän väitteli tohtoriksi filosofiassa American Universitysta. Hän on sittemmin opettanut kursseja buddhalaisuudesta American Universityssä, Georgetownin yliopistossa, Bucknell Universityssä, ja Marylandin yliopistossa. Hän on luennoinut ympäri maailmaa mm. Yhdysvalloissa, Kanadassa, Euroopassa, Australiassa ja Uudessa-Seelannissa.

Vuonna 1992 Gunaratana julkaisi kirjansa *Mindfulness in Plain English*, jota on pidetty vaikutusvaltaisena kirjana tietoisuustaidosta (*mindfulness*). Se on suomennettu nimellä *Johdatus tietoiseen läsnäoloon*.

Nykyään Gunaratana toimii apottina Bhavana Societyssa, joka on hänen perustamansa meditaatioretriittikeskus ja luostari Shenandoahin laaksossa, High Viewissa, Länsi-Virginiassa.

Bibliografia
------------

### Suomennetut teokset

* Gunaratana, bhante Henepola: *Johdatus tietoiseen läsnäoloon*. (*Mindfulness in Plain English*, 1992). Suomentanut Lauri Porceddu. Helsinki: Basam Books, 2011. ISBN 978-952-573-497-3.

Aiheesta muualla
----------------

* Bhavana Societyn kotisivut

Lähteet
-------

1. ↑  Gunaratana, bhante Henepola & Malmgren, Jeanne: "Chapter One: Small Treasure", *Journey to Mindfulness: The Autobiography of Bhante G*. Wisdom Books, 2003. ISBN 978-086-171-347-9. Teoksen verkkoversio (viitattu 30.11.2020). (englanniksi)
2. 1 2 3 4 5  About Bhante Gunaratana *Vipassana Fellowship*.  Arkistoitu 30.3.2018. Viitattu 30.11.2020. (englanniksi)
3. 1 2  Mindfulness in Plain English *Wisdom Books*. Viitattu 30.11.2020. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Japani
* Tšekki
* Korea
* Alankomaat
* Puola

 |
|  |
| Muut | 
* IdRef

 |

 |